b'\n_START_ARTICLE_\nVelika nagrada Mad\xc5\xbearske 1988\n_START_SECTION_\nKvalifikacije\n_START_PARAGRAPH_\nAyrton Senna je dosegel svoj \xc5\xa1tiriindvajseti najbolj\xc5\xa1i \xc5\xa1tartni polo\xc5\xbeaj, s \xc4\x8dimer je postal tretji najuspe\xc5\xa1nej\xc5\xa1i dirka\xc4\x8d v zgodovini Formule 1 po \xc5\xa1tevilu najbolj\xc5\xa1ih \xc5\xa1tartnih polo\xc5\xbeajev, pred njim sta bila le \xc5\xa1e Jim Clark in Juan Manuel Fangio. Nigel Mansell z Williamsom je osvojil drugo \xc5\xa1tartno mesto z zaostankom le desetinko sekunde za Senno. Tretje \xc5\xa1tartno mesto je osvojil Thierry Boutsen z Benettonom, \xc4\x8detrto pa Ivan Capelli z Marchom. Alain Prost je po te\xc5\xbeavah s prometom v hitrem krogu osvojil le sedmo \xc5\xa1tartno mesto.\n_START_SECTION_\nDirka\n_START_PARAGRAPH_\nMansell je odli\xc4\x8dno \xc5\xa1tartal, toda Senni je uspelo odbiti njegov napad predvsem zaradi ve\xc4\x8dje mo\xc4\x8di Hondinega turbo motorja. Riccardo Patrese in Prost sta tudi odli\xc4\x8dno \xc5\xa1tartala, napredovala sta s \xc5\xa1estega na tretje oziroma z devetega na sedmo, medtem ko je Ivan Capelli izgubil nekaj mest. V dvanajstem krogu se je Mansell zavrtel in padel na \xc4\x8detrto mesto, Senno pa je po tem napadal drugi dirka\xc4\x8d Williamsa, Patrese. Toda Italijan je kasneje za\xc4\x8del izgubljati zaradi te\xc5\xbeav z motorjem, podobna te\xc5\xbeava pa je prizadela tudi Alessandra Nanninija. V dvaintridesetem krogu je Prost pri\xc5\xa1el na tretje mesto, za Senno in Thierryja Boutsena. V sedemintridesetem krogu je Mansell zapeljal na postanek za nove pnevmatike, kajti \xc5\xbee obrabljene so mu povzro\xc4\x8dale vibracije. V sedemin\xc5\xa1tiridesetem krogu je Prost prehitel Boutsena in se podal v lov za Senno. \xc5\xbde kmalu je vodilnega Brazilca ujel, dva kroga kasneje, ko je Senna prehiteval za krog zaostala Yannicka Dalmasa z Larroussem in Gabriela Tarquinija s Colonijem, je Prost z odli\xc4\x8dnim manevrom prehitel vse tri, toda pri zaviranju ga je odneslo predale\xc4\x8d in Senna je ponovno prevzel vodstvo. Prost je postavil najhitrej\xc5\xa1i krog dirke in ogro\xc5\xbeal Senno, toda zaradi vibracij, ki jih je povzro\xc4\x8dala zrahljana obesa, se je moral zadovoljiti z drugim mestom. Boutsen se je pribli\xc5\xbeal Prostu, toda nato je Francoz zopet pospe\xc5\xa1il in ujel Senno, \xc5\xa1tartno-ciljno \xc4\x8drto pa sta prepeljala le pol sekunde narazen. Boutsen je z okvarjenim izpu\xc5\xa1nim sistemom pri\xc5\xa1el v cilj kot tretji, to\xc4\x8dke pa so osvojili \xc5\xa1e Gerhard Berger, Mauricio Gugelmin in Riccardo Patrese. Uvr\xc5\xa1\xc4\x8denih je bilo trinajst dirka\xc4\x8dev, toda le prva peterica v istem krogu.'